Author: Lehocká Daniela
Last saved by: Chudá Viera
Company: HP

Správa zo zahraničnej pracovnej cesty
1.	Účastníci ZPC:

Titul, meno a priezvisko: | Daniela Lehocká
Pracovisko: | Ministerstvo školstva, vedy, výskumu a športu SR, Stromová 1, 813 30 Bratislava
Pracovné zaradenie: | hlavný štátny radca
Znalosť jazykov: | Aj, Šj, Fj
2.	Zahraničná pracovná cesta:
Štát: | Belgicko
Mesto: | Brusel
Vykonaná v doch: | 17. – 18. 12. 2014
Prijímajúca organizácia: | Európska komisia
Účel cesty: | pravidelné zasadnutie Výboru programu Erasmus+
Spôsob financovania: | cestovné náklady refunduje EK, ostatné náklady hradí MŠVVaŠ SR
3.	Rámcový program pobytu:

17. 12. 2014
 
 18. 12. 2014

Prílet z Viedne do Bruselu, ubytovanie, štúdium materiálov, príprava na rokovanie; 
Celodenná účasť na zasadnutí Výboru Erasmus+, večer odlet z Bruselu do Viedne, v noci príchod do Bratislavy.

4.	Stručný priebeh rokovaní

Dňa 18. 12. 2014 sa konalo celodenné zasadnutie Výboru programu Erasmus+. Ešte pred samotným rokovaním Výboru Erasmus+ som sa ráno zúčastnila na ad hoc stretnutí krajín CECE (Central European Cooperation in Education) k návrhom Českej republiky týkajúcim sa zistení vyplývajúcich z prvého roku implementácie programu Erasmus+. Českí partneri na spoločnom stretnutí požiadali o podporu svojich návrhov priamo na rokovaní výboru. Vzhľadom na to, že s niektorými zisteniami mohla SR súhlasiť, českým partnerom bola podpora niektorých ich návrhov prisľúbená. 

Rokovanie Výboru Erasmus+ viedol p. Jordi Curell Gotor, súčasný riaditeľ jednotky Higher education and international affairs; Erasmus+. Uviedol, že od januára 2015 bude zmenená štruktúra Generálneho riaditeľstva vzdelávanie a kultúra, ktorá bola členom Výboru Erasmus+ zaslaná e-mailom na vedomie. Novom riaditeľkou zodpovednou za manažovanie výboru a riadenie programu Erasmus+ na európskej úrovni bude riaditeľka p. Chiara Gariazzo. 

Z programu rokovania Výboru Erasmus+:
a)	Prvé výsledky výberu projektov Erasmus+ za rok 2014 (decentralizované a centralizované projekty);
b)	Pracovný program Eurydice na rok 2015;
c)	Európsky týždeň športu 2015;
d)	Implementácia programu Mládež v akcii v roku 2013;
e)	Erasmus+: Stratégia inklúzie a diverzity v oblasti mládeže. 

Rokovanie otvoril riaditeľ Jordi Curell Gotor. Bol schválený program rokovania výboru a zrevidovaný záznam z predchádzajúceho rokovania z júla 2014. Zástupca EK Bernard Naudts predstavil prvú časť dokumentu s prvými výsledkami výberu projektov v rámci programu Erasmus+ na decentralizovanej úrovni. Predložené údaje za rok 2014 boli predbežné, keďže ešte v čase predkladania dokumentu neboli celkovo údaje sfinalizované a sumárne budú prezentované na zasadnutí výboru koncom roku 2015. Na aktivity KA1 a KA3 bolo v roku 2014 vyčlenených viac financií ako je uvedených v nariadení k programu, kým na KA2 išlo menej finančných prostriedkov, ako predpokladá nariadenie. V priemere za sedem rokov realizácie programu však bude globálne rozdelenie rozpočtu zodpovedať percentám uvedeným v nariadení. Vo všeobecnosti nastal v rámci flexibility v oblasti vzdelávania presun financií z KA1 do KA2 (pozn. v SR bol trend opačný). V KA2 bola miera úspešnosti dosť nízka (pomer podaných a vybraných projektov), čo je dosť demotivujúci prvok pre podávateľov projektov. Medzi dôvody možno zaradiť to, že v roku 2014 neprišlo k dodatočnému zvýšeniu rozpočtu, na strategické partnerstvá bol vyčlenený relatívne nízky rozpočet, dôraz sa kládol najmä na väčšie projekty (tým bol schválený nižší počet projektov). Svoju úlohu zohrala aj inflácia. EK preto v spolupráci s národnými agentúrami bude dohliadať na rozpočet projektov, prípadne ho znižovať v rámci pravidiel. Dokument uvádzal plánované a reálne finančné prostriedky a ich percentuálny podiel na rok 2014, počty projektov na jednotlivé krajiny a iné štatistické údaje zistené v rámci predbežných výsledkov. Predstaviteľ EACEA prezentoval predbežné výsledky za centralizované projekty. EACEA v rámci KA1 napr. administruje aktivity Jean Monnet degrees, online jazykovú podporu, dobrovoľnícke aktivity, v rámci KA2 sú to napr. aktivity aliancie vedomostí a aliancie pre sektorové zručnosti. Účasť SR vo vybratých centralizovaných projektoch je okolo 2%. Súčasťou dokumentu bolo aj zhodnotenie silných a slabých stránok. Ako ďalšie kroky dokument uvádza: potrebu jasnejšej definície aktivít a cieľových skupín, ktorým sú aktivity určené; zlepšenie poskytovania informácií o relevantných informáciách a kontaktných bodoch; zlepšenie chápania rozdielov medzi súčasným a predchádzajúcimi programami; zlepšenie a pokračovanie spolupráce s národnými agentúrami – zatraktívnenie aktivít s nízkou mierou úspešnosti, zvyšovanie úrovne účasti na iných častiach programu, objasňovanie pravidiel jednotlivých aktivít (napr. proces podávania prihlášok). 

K uvedenému dokumentu prebehla dlhá a pomerne náročná diskusia. CZ prezentovala svoj non-paper, ktorý sa zaoberal problematickými oblasťami, ktoré vyplynuli z prvého roka implementácie programu Erasmus+. Išlo predovšetkým o návrh na stanovenie limitov grantov na národnej úrovni, zlepšenie funkcionality európskych IT systémov a možné posuny termínu na podpis kontraktov s prijímateľmi. Uvedený návrh bol EK prezentovaný aj ako spoločný návrh krajín CECE a z týchto krajín ho priamo na rokovaní podporili SK, HU a AT. Na rokovaní som podporila jednak zlepšenie fungovania IT nástrojov, ale predovšetkým možnosť stanovenia národných limitov na výšku grantov, keďže na základe malého počtu projektov, ako boli schválené vo všeobecnosti za rok 2014, nie je možné efektívne sledovať dopad programu na národný systém vzdelávania, pretože je veľmi ťažké stanoviť relevantné indikátory. Zároveň som prezentovala možnosť, aby bolo pre národné autority opätovne povolené stanoviť si administratívne obmedzenie – jedna inštitúcia – jeden bežiaci projekt, ako to bolo možné v PCŽV. Tým by sa mohla zvýšiť motivácia prijímateľov, aj nových, na podávanie návrhov projektov a teoreticky by mohlo prísť aj k zvýšeniu miery úspešnosti, ktorá je v súčasnosti nízka (v závislosti od typu projektu a cieľovej skupiny). AT uviedla, že je potrebná väčšia flexibilita programu, keďže školy majú ťažký prístup k menším projektom, ktoré sú pre ne kľúčové. Podobne sa vyjadrilo HU. EK v reakcii uviedla, že v novembri 2014 prebehla na stretnutí riaditeľov NA diskusia, ktorá sa týkala viacerých otázok vznesených aj krajinami CECE, pričom EK sľúbila priniesť na ne svoju reakciu, keďže uvedené zistenia sa týkajú väčšiny krajín. NA budú pri strategických partnerstvách fungovať ako evaluátori, EK im poskytne jasné pokyny na externé hodnotenie. NA sa nebudú starať len o kvalitu projektov, ale aj o jeho obťažnosť (najmä v školskom sektore). V reakcii na IT nástroje Jordi Curell informoval, že bolo zastavené zavádzanie nových nástrojov a IT oddelenie v spolupráci s DG EAC má za úlohu predovšetkým zabezpečiť a konsolidovať súčasné nástroje. Na otázku týkajúcu sa pôžičkovej schémy pre magisterských študentov Jordi Curell uviedol, že v týchto dňoch bola podpísaná zmluva medzi EK a Európskym investičným fondom a prebiehajú diskusie o detailoch. V blízkej budúcnosti (možno pred koncom roka 2014) by mala byť vyhlásená výzva na prejavenie záujmu o výkon finančného sprostredkovateľa (finančná inštitúcia/inštitúcia poskytujúca pôžičky). Nová pôžičková schéma by mala byť funkčná od budúceho akademického roku. Pred koncom tohto roka by EK mala národným autoritám a národným agentúram zaslať bližšiu informáciu. EK tiež uviedla, že dňa 18. 12. 2014 bola zverejnená výzva na v rámci KA3 Policy experimentations zameraná na učiteľskú profesiu. Výzva na Chartu VET bude pravdepodobne zverejnená 23. 12. 2014 s tým, že návrhy projektov bude možné predkladať do polovice mája 2015. Ďalej v rámci diskusie SE podporila limity na výšku grantov a možnosti vytvárania menších školských partnerstiev. Zástupca NL podporil návrh CZ, pričom uviedol, že podobný návrh už riešili s EK bilaterálne počas leta 2014. Privítal systém pracovných skupín, ktorý bol prijatý na rokovaní riaditeľov NA v novembri 2014. Zástupkyňa BE podporuje kroky na zvýšenie vizibility programu, ako aj na podporu vytvárania školských partnerstiev a zvyšovania motivácie potenciálnych prijímateľov programu. Predstaviteľ EK p. Curell v reakcii na vystúpenia niektorých krajín uviedol, že pre EK je evaluácia a valorizácia programu, t.j. meranie výsledkov programu a jeho dopad (ako ich vo svojom príspevku spomenuli IT, ES, SK) podstatná a EK sa tým bude seriózne zaoberať. Vraj sa na tom už EK dohodla na rokovaní s riaditeľmi NA v novembri 2014. Otázka flexibility je trochu zložitejšia a viaže sa na právny základ programu. Je predpoklad, že niektoré pracovné skupiny NA sa stretnú začiatkom roka 2015 a o predbežných výsledkoch ich rokovania bude Výbor Erasmus+ informovaný na svojom ďalšom zasadnutí. Zástupkyňa AT sa pýtala na možnosť financovania výdavkov na riadenie na medzinárodné aktivity z rozpočtového titulu 4, predovšetkým odkiaľ budú financie na administrovanie tejto aktivity, ktorú spravujú NA. EK uviedla, že na aktivity z rozpočtového titulu 4 nedostanú príslušné národné agentúry žiadne príspevky na riadenie, pretože na druhej strane zasa niektoré aktivity z rozpočtového titulu 1 administruje buď priamo DG EAC alebo EACEA, ale nie národné agentúry. 

Prerokovanie a diskusia k tomuto prvému bodu programu presiahla stanovený časový limit, preto prerokovanie druhého bodu programu – pracovného programu Eurydice na rok 2015 bolo veľmi stručné a rýchle. EK veľmi stručne informovala, že sieť Eurydice expandovala do krajín západného Balkánu, Srbska a Čiernej Hory. V roku 2015 sa Eurydice bude orientovať najmä na revíziu ET 2020 a ďalšiu podporu stratégie Európa 2020. Zástupca EK tiež stručne uviedol, na akých správach bude sieť Eurydice v roku 2015 pracovať na európskej úrovni. Zvyčajne sa pracovný program Eurydice prijíma na dva roky, avšak vzhľadom na to, že práve prebieha revízia ET 2020, je aktuálny pracovný program prijatý len na jeden rok. Vzhľadom na časový tlak k uvedenému bodu rokovania neprebehla diskusia.

Zástupca EK zodpovedný za oblasť športu prezentoval myšlienku novej európskej aktivity – Európskeho týždňa športu 2015. Pôjde o pravidelnú celoeurópsku aktivitu financovanú aj cez program Erasmus+, ktorej cieľom bude podpora účasti na športových aktivitách. Prvý európsky týždeň športu sa uskutoční v druhom septembrovom týždni 2015, pričom tento týždeň bude každoročne európskym týždňom športu. EK vždy uskutoční isté podujatie na európskej úrovni a každoročne si zvolí istú tému. V roku 2015 by mala byť témou rovnosť v športe, avšak ešte o tom nie je úplne rozhodnuté. V najbližších mesiacoch EK plánuje mobilizovať ambasádorov tohto týždňa a chce presadiť nie „bruselský“ model podujatia, ale model, ktorý by nebol založený na súťažení, avšak ktorý by rešpektoval rôznorodosť športových iniciatív v jednotlivých štátoch a bol by referenčným rámcom pre už existujúce kampane, ktorým by prinášal pridanú hodnotu. Na prvý rok je vyčlenených celkovo cca. 5,2 milióna eur na európske podujatia, z toho cca. 700 000 eur na tzv. „Brussels-based“ podujatia. Na nadnárodné projekty zamerané na základné športy bude vyčlenených 2,2 milióna eur. EK v spolupráci s členskými štátmi vykonala kľúčové kroky zamerané na rozvoj konceptu Európskeho týždňa športu – cez konzultačnú fázu, otváraciu konferenciu v júni 2014, stretnutie príslušných ministrov a poradného výboru k tejto téme, až po vytvorenie partnerských dohôd. Týždeň podporujú aj významní európski partneri, napr. Bundesliga. Ako ďalšie kroky EK predpokladá zaktivizovanie európskych a národných ambasádorov, určenie národných koordinátorov (pozn. MŠVVaŠ SR za koordinátora v SR určilo Slovenský olympijský výbor). V rámci diskusie k tomuto bodu FI ocenilo princíp flexibility a otvorený transparentný spôsob rešpektujúci rodový princíp. HU ocenilo prípravu týždňa ako veľmi užitočný a praktický krok a tiež sa zaujímalo o časové rozvrhnutie prípravy národných koordinátorov. FR požiadalo o poskytnutie prehľadu národných koordinátorov z dôvodu ich možného sieťovania, zaujímalo sa o to, kto ich bude riadiť na európskej úrovni a tiež sa informovalo o možnosti posunu termínu návrhu. Predstaviteľ EK reagoval na poznámku o jazykovom režime dokumentov, pretože hoci sú pracovnými jazykmi EK tri jazyky (AJ, NJ, FJ), informačné materiály a dokumenty budú zasielané, aj z dôvodu šetrenia financií a času, len v anglickom jazyku. EK uznala, že výsledky výzvy na projekty v oblasti športu sa trochu zdržali, ale načasovanie a implementácia projektov je v poriadku. EK predpokladá, že budúci rok pôjde už celý proces rýchlejšie, tento rok bolo podaných 440 projektov a štatistiky EK pripraví. Kontaktné detaily na národných koordinátorov sa momentálne finalizujú, EK doteraz dostala 25 nominácií z členských štátov a do konca decembra 2014 by ich mala podľa požiadavky zaslať. EK pripraví aj spoločné stretnutie koordinátorov (predpoklad – február 2015), finančne sa na príprave týždňa športu bude podieľať aj program Erasmus+. HU sa zaujímalo o to, aké projekty boli podané, podčiarklo význam najmä základných športov. IT a FR vyjadrili problém s termínom podávania 22. 1. 2015, keďže podľa nich ide o krátky termín (aj z dôvodu Vianoc) medzi menovaním a zaslaním návrhu. SI silne podporuje uvedenú iniciatívu, považuje ju za veľmi užitočnú a plánuje športové aktivity na národnej úrovni. EK uviedla, že (aj interné) hodnotenie programu je otvorenou otázkou. Dátum 22. 1. 2015 nebol vybratý náhodou, podľa EK bolo dosť času na prípravu projektov, keďže výzva bola zverejnená už v októbri 2014 a doteraz žiadna z krajín nesignalizovala, že by stanovený termín bol z akéhokoľvek dôvodu problematický.  

Ďalším bodom rokovania bolo stručné zhodnotenie implementácie predchádzajúceho programu Mládež v akcii za rok 2013. Správa mala dve časti a väčšina informácií v nej uvedených pochádza z výročných správ vtedajších národných agentúr Mládež v akcii. Úspešne bola začlenená aj stratégia inklúzie, pričom boli podávané aj projekty zamerané na mladých ľudí s nedostatkom príležitostí. Bol zavedený certifikát Youthpass, úspešne sa  implementuje európska aktivita – Európsky týždeň mládeže. EK zároveň poskytla aj stručný leták s kľúčovými údajmi za rok 2013. Za celé obdobie programu Mládež v akcii (2007 – 2013) bolo podporených 57 000 projektov a priamo 1,1 milióna účastníkov. V reále sa však na aktivitách programu zúčastnilo viac ako 2,5 milióna účastníkov, na aktivity bolo minutých 47 miliónov eur. V diskusii k tomuto bodu AT navrhlo, aby sa vypracúvanie takejto správy použilo ako vzor aj pre program Erasmus+, podobne sa vyjadrilo aj BE a FR. FR zároveň ocenilo vysoký počet podaných projektov v roku 2013 a pýtalo sa EK, čo EK plánuje robiť s faktom, že aj niektoré kvalitné projekty nie je možné v súčasnosti financovať kvôli nedostatku prostriedkov z programu. Vzhľadom na fakt, že program rokovania sa predĺžil kvôli dlhej diskusii k prvému bodu rokovania, sa zástupkyňa SK vyjadrila k poslednému bodu rokovania výboru – stratégii inklúzie a diverzity v oblasti mládeže. Prezentovala žiadosť NA, aby mohli byť prostriedky vyčlenené na aktivity TCA použité na vzdelávanie/tréning mladých ľudí s nedostatkom príležitostí aj na národnej úrovni, ako to bolo možné v programe Mládež v akcii. V súčasnosti je možné využívať TCA len v projektoch na medzinárodnej úrovni, čo je v prípade mladých ľudí s nedostatkom príležitostí problém, keďže často neovládajú cudzí jazyk. Podobne sa vyjadrilo aj PT. V diskusii predstaviteľ EK uviedol, že ešte nebol ukončený celkový výber projektov za oblasť mládeže, preto možno ešte očakávať vyšší počet úspešných projektov. Na otázku SK uviedla EK, že v roku 2015 nepočíta s využitím TCA aj na národnej úrovni, možno v roku 2016. EK bude prehodnocovať formát TCA a bude stavať na skúsenostiach NA. Z praxe sa vynára viacero problémov týkajúcich sa inklúzie, resp. exklúzie, je potrebné zlepšovať existujúce kontakty, ktoré môžu napomôcť inklúzii. Avšak podľa EK by strata nadnárodného aspektu TCA nebola prínosná, možno by pomohol istý regionálny aspekt, napr. cezhraničné projekty. Túto otázku však EK ešte podrobnejšie prediskutuje s národnými agentúrami. Keďže sa rokovanie Výboru Erasmus+ predĺžilo z vyššie spomenutého dôvodu, museli zástupkyne MŠVVaŠ SR zodpovedné vo Výbore Erasmus+ za oblasť vzdelávania a mládeže z rokovania výboru odísť z dôvodu odchodu na letisko a následného návratu do SR. Na rokovaní výboru k poslednému bodu programu rokovania však ešte zostala zástupkyňa MŠVVaŠ SR zodpovedná v programe Erasmus+ za oblasť športu. 
5.	Odporúčané závery:

1.	Využiť získané informácie na implementáciu programu Erasmus+ na národnej úrovni. 
T: priebežne
Z: SMSEZ a SŠSŠM

2.	Informovať príslušné národné agentúry Erasmus+ o výsledkoch rokovania Výboru Erasmus+. 
T: priebežne 
Z: SMSEZ a SŠSŠM

3.	Zaslať EK konečnú verziu pracovného programu NA Erasmus+ na rok 2015.
	T: ihneď po skončení pripomienkovacieho procesu
Z: NA Erasmus+
6.  Prehľad prinesenej dokumentácie
Dokumentácia zo zasadnutia Výboru Erasmus+ je uložená na OEV MŠVVaŠ SR.

7.   Prínos ZPC
 
Zasadnutie Výboru Erasmus+ bolo štvrtým oficiálnym stretnutím Výboru Erasmus+. Bolo zamerané na diskusiu a výmenu názorov členov výboru k aktuálnym dokumentom programu Erasmus+, ktoré predložila Európska komisia, a na prezentovanie stanovísk SR k týmto dokumentom. Tiež bolo príležitosťou na získanie informácií potrebných na realizáciu programu Erasmus+ na národnej úrovni a na prezentáciu stanovísk členských štátov k predloženým dokumentom EK. SR na rokovaní aktívne podporila návrh Českej republiky na stanovenie maximálnych limitov grantov na národnej úrovni, ako aj stanovisko týkajúce sa zlepšenia funkcionality európskych IT nástrojov.  

8.  Spôsob zverejnenia výsledkov

Správa zo ZPC bola zaslaná sekcii medzinárodnej spolupráce a európskych záležitostí  MŠVVaŠ SR, ktorá ju zverejní na internetových stránkach MŠVVaŠ SR. Súhlasím so zverejnením správy na internete.

Bratislava 19. 12. 2014 

Správu vypracovala:     Daniela Lehocká
                              
Správu schválili:

Marek Moška, zastupujúci riaditeľ odboru európskych vzťahov 

Ivar Štaffa, generálny riaditeľ sekcie medzinárodnej spolupráce a európskych záležitostí